Dagga gerook vóór Andries Pretorius-nasaat se moord | Maroela Media
Beres Jobling Foto: genealogy.org.za
Ernest Mashudu Nevhulamba van die Bokfontein informele nedersetting naby Brits is skuldig bevind aan die moord op Charles Beresford Pretorius Jobling op 1 September 2012 op sy plaas naby Hartbeespoortdam.
Nevhulamba het erken dat hy en twee van sy skoolmaats Jobling in sy huis vermoor het voordat hulle sy liggaam in 'n nabygeleë rivier gestort het. Hy het ook erken dat hulle Jobling se selfoon, bakkie, beursie en ring gesteel het.
Nevhulamba is in hegtenis geneem nadat hy en sy medepligtiges in 'n ongeluk betrokke was met Jobling se bakkie. Hulle is na 'n hospitaal geneem en die polisie het die voertuig na Jobling teruggespoor. Sy liggaam is eers die volgende dag opgespoor.
Tshepang Mosito het eers skuldig gepleit op aanklag van moord en roof, maar het later aan die hof gesê hy wil sy pleit verander, aangesien hy nie geweet het hy gaan verhoor word indien hy skuld erken nie. Sy hofsaak is van Nevhulamba s'n geskei. Hy sal in Mei 2015 saam met Tshego Mosito en David Thebereng tereg staan op aanklag van moord en roof. Mosito en Thebereng het onskuldig gepleit.
Jobling was 'n afstammeling van die Voortrekkerleier Andries Pretorius en het steeds op 'n gedeelte van die oorspronklike Pretorius-plaas gewoon. Hy was 'n bekende historikus en was ook die voorsitter van die Hartbeespoort Omgewings & Erfenisvereniging.
Nevhulamba het in sy pleitverduideliking gesê hy, Tshepang en David het eers dagga gerook voordat David voorgestel het hulle moet na sy woonplek toe gaan en dan 'n motor by 'n wit man leen. Hy het gesê die "wit man" het televisie gekyk toe hulle die huis betree het en David het die man aan sy nek gegryp en begin wurg. Tshepang het hom glo ook met 'n elektriese kabel gewurg en Nevhulamba het 'n ysterstaaf gegryp en hom oor die kop geslaan.
David het toe glo die slagoffer ondersoek en sy beursie en goue ring opgespoor waarna hulle sy liggaam in sy bakkie gelaai en hom in die rivier gaan stort het. Die groep het later glo vriende gaan oplaai en bier gaan drink by 'n taverne. Hulle was die volgende dag op pad huis toe in die ongeluk betrokke.
Nevhulamba het gesê hy besef hy het 'n misdaad gepleeg en aanvaar volle aanspreeklikheid vir sy dade. Hy toon berou.
Regter Tshifiwa Maumela het sy hofsaak tot 13 November uitgestel vir 'n voorvonnisverslag.
Hoekom is die media te bang om te sê dit is 'n wit man of swart man wat 'n misdaad pleeg…..as dit dan diskriminasie is mag daar mos ook nie gesê word dit is man of vrou nie.
Volgende hoor ons die duiwel het hom dit maak doen. Dis 'n skande dat mense dagga wil gebruik vir 'n verskoning vir moord.